Izjava biskupa Košića povodom oslobađajuće presude generalima
Ovaj današnji dan, 16. studenog 2012. Bog nam se kao narodu nasmiješio i pomilovao nas. Suci žalbenog vijeća međunarodnog suda u Haagu izrekli su jedinu istinitu i pravednu presudu: hrvatski generali Ante Gotovina i Mladen Markač nisu krivi ni po kojoj od točaka optužnice i puštaju se na slobodu. I sam sam strepio i zajedno s mojim vjernicima, svećenicima i časnim sestrama molio dragoga Boga da nam se smiluje i da naši generali budu oslobođeni. U nevjerici i sa suzama slušao sam i gledao prijenos presude iz haaške sudnice kako se odbacuju točka po točka optužnice, prema kojoj je prvostupanjsko sudbeno vijeće donijelo prije godinu i pol dana drastične kazne, poslije kojih je čitava Hrvatska ostala u šoku. Imajući pred očima, na temelju te prvostupanjske presude, sliku nepravednog suda teško je bilo povjerovati da će naši generali, za koje svi mi u Domovini znamo da nisu krivi, biti oslobođeni. Dobro znamo kako je ovo međunarodno sudište bilo pod velikim pritiscima političkih moćnika, o čemu svjedoče i pismena svjedočanstva sudionika tih događanja pa i samih sudskih službenika. Ipak – dogodilo se ono što se moralo dogoditi – „da zadovolen bu jenput i Hrvat", kako bi rekao Dragutin Domjanić: generali su oslobođeni. I zato čitava Hrvatska slavi, svi se domoljubni ljudi vesele, mi kao vjernici zahvaljujemo Bogu i radosni smo što je On poslušao naše molitve i ponovno pokazao da su čuda moguća, da je On uz nas, jer mi smo bili i ostali na strani pravde. Nepravedno smo pretrpjeli groznu agresiju devedesetih godina prošloga stoljeća, da bismo – nakon ogromnih žrtava – jedva oslobodili svoju Domovinu, a onda još doživjeli da nam poslije oslobođenja naši agresori pišu optužnice i po njima nam međunarodni sud kroji pravdu, iskrivljuje povijest i opterećuje budućnost. Nije to bilo samo suđenje generalima Gotovini i Markaču, bilo je to suđenje Hrvatskoj i svim Hrvatima. Jer da je potvrđen „udruženi zločinački pothvat", svi bismo mi nosili stigmu krivnje za nešto što nismo učinili, ni naši generali, ni svi naši branitelji, ni svi mi kao narod. „Zahvaljujte Gospodinu jer je dobar, jer je vječna ljubav njegova!" (Ps 118,1) Bilo je lijepo ovih dana doživjeti jedinstvo našega naroda kojeg je ujedinila upravo molitva za naše generale, molitva Bogu da nam se smiluje. I zato puni zahvalnosti Bogu osjećamo da našu radost izriče psalmistov usklik: „Ovo je dan što ga učini Gospodin, kličimo i radujmo se Njemu!" (Ps 118,24).

21. stoljeće
Povijest